A Bizottság 1961/2000/EK rendelete

(2000. szeptember 15.)

a tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló 174/1999/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1670/2000/EK rendelettel [1] módosított, a tej- és tejtermékpiac közös szervezéséről szóló 1999. május 17-i 1255/1999/EK tanácsi rendeletre [2] és különösen annak 26. cikke (3) bekezdésére, 30. cikke és 31. cikke (14) bekezdésére,

mivel:

(1) Az 1596/1999/EK rendelettel [3] módosított, a tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló, 1999. január 26-i 174/1999/EK bizottsági rendelet [4] 10. cikke különféle intézkedéseket biztosít a kibocsátott engedélyek mennyiségi szabályozására, különösen az engedély-kibocsátások felfüggesztésének hatáskörét illetően. A tapasztalatok azt mutatják, hogy a kérelembenyújtások felfüggesztésének lehetőségét ki kell terjeszteni annak érdekében, hogy megkíméljék a kereskedőket, a nemzeti hatóságokat és a Bizottságot a szükségtelen munkától.

(2) A 174/1999/EK rendelet 15. cikke a sajtexport esetén különféle rendeltetésihely-zónák szerint visszatérítést biztosít. Néhány rendeltetési helyhez tartozó visszatérítési rátában történt változás eredményeként az érintett zónák definícióját módosítani kell.

(3) A 174/1999/EK rendelet 20. cikke az Amerikai Egyesült Államokba egyes vámkontingensek keretében történő sajtexportra rendelkezéseket határoz meg. Annak ellenére, hogy 2000. július 1-je óta az Amerikai Egyesült Államokba exportált egyes sajtokra vonatkozó visszatérítések mértéke nulla, az ilyen exportok során elengedhetetlen kiviteli engedély bemutatása és biztosíték nyújtása a rendszer megfelelő működésének biztosítása érdekében. Az érintett rendelkezéseket ennek megfelelően ki kell igazítani.

(4) A 20. cikk (3) bekezdésében meghatározott követelmények alapján, amelyeket az 1255/1999/EK rendelet 42. cikke szerinti eljárásnak megfelelően állapítanak meg, rendelkezni kell az engedélyek elosztásáról.

(5) Mivel a 20. cikkben említett kiviteli engedély iránti kérelmeket 2000. szeptember közepén be kell nyújtani, így ennek a rendeletnek haladéktalanul hatályba kell lépnie.

(6) Az ebben a rendeletben szereplő intézkedések összhangban vannak a Tej- és Tejtermékpiaci Irányítóbizottságának a véleményével,

ELFOGADTA EZT A RENDELETET:

1. cikk

A 174/1999/EK rendelet a következőképpen módosul:

1. A 10. cikk helyébe a következő rendelkezés lép:

"10. cikk

(1) A kiviteli engedélyt a kérelmek benyújtásának napját követő ötödik munkanapon bocsátják ki, feltéve hogy azokat a mennyiségeket, amelyekre az engedély vonatkozik, az 1498/1999/EK [5] bizottsági rendelet 9. cikkének (1) bekezdésével összhangban jelentették be, és hogy a (3) bekezdés első albekezdésének a) és b) pontjában említett különös intézkedéseket időközben nem fogadták el.

(2) Döntést lehet hozni egy vagy több, a (3) bekezdésben meghatározott különös intézkedések elfogadásáról, amennyiben az engedélyek kibocsátása:

a) valószínűsíti a rendelkezésre álló költségvetési források túllépését, vagy a kérdéses 12 hónapos időszak vagy a 11. cikk értelmében meghatározott rövidebb időszak alatt a visszatérítés mellett exportálható maximális mennyiségnek a kimerítését eredményezi;

vagy

b) nem teszi lehetővé az export folyamatosságának biztosítását az érintett időszakból hátralévő idő alatt;

vagy

c) a kereskedők közötti verseny torzulásához vezetne.

Az első albekezdés alkalmazásában a kérdéses termékre vonatkozóan figyelembe kell venni a kereskedelem szezonális jellegét, a piaci helyzetet és különösen az árak alakulását a piacon, valamint az ebből eredő exportfeltételeket.

(3) A (2) bekezdésben említett esetekben a Bizottság a kérdéses termékre vagy termékekre vonatkozóan dönthet úgy, hogy:

a) teljesen vagy részben visszautasítja azokat a függőben lévő kérelmeket, amelyekre még nem bocsátottak ki kiviteli engedélyt;

b) egy elosztási együtthatót alkalmaz a kérelmezett mennyiségekre. Amennyiben a kérelmezett mennyiségekre 0,4-nél kisebb együtthatót alkalmaznak, a kérelmező az együtthatót rögzítő döntés közzétételétől számított három munkanapon belül kérheti engedélykérelmének a törlését és biztosítékának a feloldását;

c) legfeljebb öt munkanapra felfüggeszti az engedélykérelmek benyújtását.

Továbbá az 1255/1999/EK rendelet 42. cikkében meghatározott eljárással összhangban a Bizottság dönthet úgy, hogy:

a) öt munkanapot meghaladó időszakra felfüggeszti az engedélykérelmek benyújtását az érintett termékre vagy termékekre;

b) a kérelmek benyújtásának felfüggesztésére vonatkozó időszak végén vagy a kérelmek elutasítása után pályázati felhívás útján rögzíti a visszatérítéseket azokra a termékekre, amelyek a 04021019, 04051090, 04059010, 04059090 és a 04051019 KN-kód alá tartoznak. Ezután kibocsátja a vonatkozó engedélyeket."

2. A 15. cikk (3) bekezdése helyébe a következő rendelkezés lép:

"(3) Az (1) bekezdésben említett zónák a következők:

- I. zóna: rendeltetésihely-kódok: 055, 060, 070 és 091–096-ig bezárólag,

- II. zóna: rendeltetésihely-kódok: 072–083-ig bezárólag,

- III. zóna: rendeltetésihely-kód: 400,

- IV. zóna: minden más rendeltetésihely-kód."

3. A 20. cikk a következőképpen módosul:

a) A (2) bekezdés első albekezdésének helyébe a következő rendelkezés lép:

"(2) Az (1) bekezdésben említett kontingens keretében, az Amerikai Egyesült Államokba irányuló sajtexport kiviteli engedély bemutatásához van kötve.

A kereskedők egy, a későbbiekben meghatározandó időszakon belül ideiglenes kiviteli engedélyt kérhetnek az (1) bekezdésben említett termékeknek a következő naptári évben történő exportálásához a 9. cikkel összhangban rögzített ráta 50 %-ával egyenlő, minimálisan 9 EUR/100 kg biztosíték letétbe helyezése mellett."

b) A (3) bekezdés első mondata a következőképpen módosul:

"(3) Ha ideiglenes engedélyek iránt nyújtottak be kérelmeket a kérdéses évre vonatkozóan az (1) bekezdésben említett kontingensek egyikét meghaladó termékmennyiségekre, a Bizottság az 1255/1999/EK rendelet 42. cikkében megállapított eljárásnak megfelelően járhat el."

c) A (11) bekezdés helyébe a következő rendelkezés lép:

"(11) A végleges engedélyekre az I. fejezetet kell alkalmazni az 1. cikk (1) bekezdésének első mondata és a 10. cikk kivételével. Ugyanakkor az engedélyek időtartama a 6. cikkben meghatározottnak megfelelően nem haladhatja meg a szóban forgó év végét."

2. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. szeptember 15-én.

a Bizottság részéről

Franz Fischler

a Bizottság tagja

[1] HL L 193., 2000.7.29., 10. o.

[2] HL L 160., 1999.6.26., 48. o.

[3] HL L 188., 1999.7.21., 39. o.

[4] HL L 20., 1999.1.27., 8. o.

[5] HL L 174.,1999.7.9., 3. o.

--------------------------------------------------